O‘zbekiston va Shveytsariya Prezidentlari bir-birlarini qutladilar

11.05.2017
O‘zbekiston Respublikasi Prezidenti Shavkat Mirziyoyev va Shveytsariya Konfederatsiyasi Prezidenti Doris Loytxard mamlakatlarimiz oʻrtasida diplomatik munosabatlar oʻrnatilganining 25-yilligi munosabati bilan bir-birini qutladilar.
O‘zbekiston Prezidenti oʻz tabrigida oʻzaro munosabatlarni yuqori baholab, oʻtgan davrda mamlakatlarimiz oʻrtasida "An’anaviy mustahkam doʻstlik va oʻzaro anglashuvga asoslangan teng huquqli hamkorlik oʻrnatilgan. Munosabatlarning barcha masalalari boʻyicha ochiq va amaliy muloqot yoʻlga qoʻyilgan. O‘zaro aloqalarning deyarli barcha yoʻnalishlari qamrab olingan salmoqli shartnomaviy-huquqiy baza shakllangan", deb ta’kidlagan. 


Bugungi kunda "O‘zbekiston bilan Shveytsariya oʻrtasida, avvalo, savdo-iqtisodiy va investitsiyaviy-texnologik sohalardagi sheriklik aloqalarini izchil rivojlantirish uchun katta salohiyat va imkoniyatlar mavjud"ligi qayd etilgan. O‘zbekiston "oziq-ovqat, toʻqimachilik, farmatsevtika sanoati, qishloq xoʻjaligi mahsulotlarini chuqur qayta ishlash, turizm va iqtisodiyotning boshqa tarmoqlarini rivojlantirishga doir qoʻshma loyiha va dasturlarda Shveytsariya kompaniyalarining keng ishtirok etishi"ga ishonadi. 


Shveytsariya Prezidenti qutlovida bunday deyilgan: "O‘zbekiston Respublikasining Shveytsariya bilan koʻp yillik doʻstlik aloqalari uchun chuqur minnatdorlik bildiraman". 


"Shveytsariya bilan O‘zbekiston oʻrtasidagi yaqin munosabatlar va turli sohalardagi hamkorlik mamlakatlarimizning doʻstligini ifoda etadi. Shveytsariya O‘zbekistonning muhim savdo sheriklaridan biri boʻlib, ikki tomonlama iqtisodiy komissiyalarning muntazam uchrashuvlari davlatlarimiz oʻrtasida savdo sohasidagi ijobiy oʻzgarishlardan dalolat beradi", deb ta’kidlangan. 


"Shveytsariyaning yaqinda tiklangan, Markaziy Osiyo mamlakatlari bilan 2017-2020-yillarga moʻljallangan hamkorlik strategiyasida Shveytsariya O‘zbekiston va Markaziy Osiyo mintaqasi bilan hamkorlik qilish tarafdori ekani aks ettirilgan. Iqlim oʻzgarishi, mintaqaviy suv ta’minoti va sanitariya masalalariga e’tibor qaratish mamlakatlarimiz oʻrtasida oʻzaro hamkorlikni yanada kengaytirish uchun yangi imkoniyatlar yaratishiga ishonaman", deyilgan qutlovda. 


Prezident Doris Loytxard O‘zbekiston bilan Shveytsariya oʻrtasidagi doʻstlik va hamkorlikni yanada mustahkamlash tarafdori ekanini ta’kidlagan.